《观习礼神乐观归时有作》
明代·张羽

维皇恭明祀，卜郊时再阳。指期戒先事，习吹诵故章。

竹宫俨清閟，羽佩溢中堂。蕝阶罗舞钺，著位表官行。

升歌出睿藻，妙奏发清商。胪音肃远响，华钟泛高张。

虚罍待实醴，荐璧愿承筐。想兹天步临，穆若垂景光。

骏奔贵有恪，报说永无疆。岂同交门享，恍惚事神方。

揆余承人乏，具寮惭奉常。兹焉陪群彦，会此灵畤旁。

执礼素寡术，敕躬何敢忘。愧无《安世歌》，徘徊望斋房。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。